
DECISIÓ 24/04
Assumpte: Programa Una altra cosa, emès per TV3 el 20 d’abril de 2004, a les 22.52 hores.

1. El 21 d’abril de 2004, una persona formula una reclamació en relació amb el programa esmentat. La persona reclamant considera que s’ha de tenir més respecte per la religió catòlica en els programes d’humor d’una televisió pública.  

2. De l’anàlisi del monòleg, objecte de la reclamació, que fa Andreu Buenafuente es desprèn que el fil conductor és la crítica al llargmetratge cinematogràfic La Pasión, dirigida per Mel Gibson. 

En el desenvolupament del monòleg es fan comentaris sobre qüestions relacionades amb les creences religioses. Així, es comenta que si en l’època dels primers cristians s’hagués celebrat Sant Jordi, els evangelistes haurien tingut molta feina a signar bíblies. També es fa referència al fet que el que hauria estat difícil és fer una pel·lícula sobre l’Anunciació, i parodia una possible escena d’aquesta pel·lícula en què el protagonista seria Woody Allen, així com les conseqüències mediàtiques que aquell fet podria tenir en la societat actual.

En el monòleg, Andreu Buenafuente explica a l’audiència que va estar 17 anys en un col·legi de capellans per la qual cosa, afirma, domina el tema religiós. Comenta que el primer monòleg el va fer quan es confessava cada setmana. Diu que va ser durant les confessions que va descobrir com costava mantenir l’atenció de l’audiència i on va aprendre a fer canvis de ritme en el discurs per mantenir aquesta atenció. Afirma haver-se confessat tantes vegades que té la targeta “Déu Plus”, la qual, per punts acumulats, li permet anar pecant. Continua el monòleg parlant de la fe, i fa referència al fet que sempre que l’alumnat manifestava dubtes religiosos els responien: “Es qüestió de fe”.

Finalitza el monòleg amb una referència política. Diu que el senyor José Bono és socialista cosa que “també és una qüestió de fe”. 

La durada total d’aquest fragment del programa és de 9 minuts i 21 segons.  

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 30 de juny de 2004, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació entenent que en el monòleg analitzat no hi ha elements que puguin ser considerats irrespectuosos vers les confessions religiosos, atès el to clarament humorístic que marca el desenvolupament del discurs. 

4. Comunicar aquesta decisió a la persona interessada i a Televisió de Catalunya.

Barcelona,  30 de juny de 2004

El president

Francesc Codina i Castillo

